钦定古今图书集成/明伦汇编/闺媛典/第023卷 > 贾充母
## 钦定古今图书集成/明伦汇编/闺媛典/第023卷 > 贾充母

按《晋书贾充传》：“高贵乡公之攻相府也，充率众距战
于南阙，军将败，成济谓充曰：‘今日之事何如’？充曰：‘公
等养汝，正拟今日，复何疑’？济于是抽戈犯跸。及武帝
受禅，充封鲁郡公，母为鲁国太夫人。充前妻李氏，父
丰诛李氏坐流徙，后娶郭配女槐。武帝践祚，李赦还，
帝特诏充置左右夫人，充母亦敕充迎李氏，郭槐怒”
充畏槐，乃为筑室于永年里而不往来。初，充母柳见
古今重节义，竟不知充与成济事，以济不忠，数追骂
之。侍者闻之，无不窃笑。及将亡，充问所欲言，柳曰：“我
教汝迎李新妇，尚不肯，安问他事。”遂无言。